አባት ልጁን ሲቀጣ ስለሞተበት በገዛ እጁ ሕይወቱን አጠፋ
በአቃቂ ቃሊቲ ክፍለ ከተማ ወረዳ 9 ልዩ ስሙ ቂሊንጦ በሚባለው አካባቢ አባት ልጁን ሲቀጣ ሕይወቱ ስላለፈበት በገዛ እጁ ሕይወቱን አጠፋ፡፡ሲሳይ አዲሴ የተባለው አባት ኅዳር 23 ቀን 2009 ዓ.ም. ከቀኑ ሰባት ሰዓት አካባቢ አቤል ሲሳይ የሚባል ልጁን ‹‹ገንዘብ ወስደኃል›› በማለት ሲቀጣው፣ ጎረቤቶች ደርሰው እንዳስጣሉት ሪፖርተር ከአካባቢው ባገኘው መረጃ አረጋግጧል፡፡አባት ለጊዜው ገላጋዮችን አክብሮ ልጁን መቅጣት ያቆመ ቢሆንም፣ ጎረቤቶቹ ወደየቤታቸው ሲመለሱ ግን ልጁ የወሰደውን ገንዘብ የት እንዳደረሰውና ምን ያህል ገንዘብ እንደወሰደ እንዲያምንለት ደግሞ ሳይቀጣው እንዳልቀረ ጎረቤቶቹ ጥርጣሬያቸውን ገልጸዋል፡፡በንዴት ላይ የነበረው አባት ልጁን የሚመታበት ቦታ ባለመምረጡ ወይም ልጁ ሊቋቋመው ያልቻለውን ኃይል በማሳረፉ እንደሆነ ሳይታወቅ፣ ልጁ ተኝቶ ባደረበት ቦታ ጠዋት ሲያየው ሕይወቱ ማለፉን ያወቀው አባት ራሱን በራሱ በሽጉጥ መግደሉን የአካባቢው ነዋሪዎች ይናገራሉ፡፡የ13 ዓመት ዕድሜ ያለውን ታዳጊና የአምስተኛ ክፍል ተማሪ ልጁን ከተገቢው በላይና ልጆች መቀጣት ባለባቸው ቦታ ላይ ባለመቅጣቱ ሕይወቱ ስላለፈበት፣ እሱም ሕይወቱን ሊያጣ መቻሉን ተናግረዋል፡፡ልጁ እንደተወለደ ከባለቤቱ ጋር በተፈጠረ አለመግባባት ሲለያዩ፣ ልጁን ይዞ ላለፉት 13 ዓመታት እናትና አባት ሆኖ በመንከባከብ ያሳደገው የ39 ዓመቱ አባት፣ በግብርና ሥራ የሚተዳደር መሆኑንና ልጁን አቃቂ አድቬንቲስት ትምህርት ቤት እያስተማረው እንደነበር ታውቋል፡፡የአቶ ሲሳይ የቀብር ሥነ ሥርዓት በአቃቂ ቃሊቲ ክፍለ ከተማ በገላን ጉራና ቂሊንጦ መንበረ ፀሐይ ቅድስት ሥላሴ ቤተ ክርስቲያን ኅዳር 25 ቀን 2009 ዓ.ም. የተፈጸመ ሲሆን፣ የልጁ አቤል ሲሳይ ቀብር ደግሞ እናቱ በምትኖርበት ሰሜን ሸዋ ሸኖ አካባቢ መፈጸሙ ታውቋል፡፡